Legevakten: Legen har gjort en forsvarlig vurdering

AU! På røntgenbildene er bruddet til Marius Pedersen smertelig tydelig Foto: PRIVAT

Marius (8) gikk med dette bruddet i ni dager

(VG Nett) Marius Pedersen (8) ramlet på trampolinen og brakk armen. - Beveg den mest mulig, var rådet han fikk fra legen som ikke oppdaget skaden.

Oppdatert 16. september 2012

Artikkelen er over åtte år gammel

Gutten fra Fetsund i Akershus lekte hos en kamerat da han falt på venstre arm. Han klagde over smerter og moren tok han med til skadelegevakten på Ahus. Etter to timer i kø kom de inn til legen.

- Marius klarte å bevege armen litt og legen fikk han til å gjøre noen øvelser. Han mente det ikke var brudd fordi «gutten bevegde armen så bra». Marius sa tydelig at han hadde vondt, men legen mente det bare var forslått, forteller moren Vivi Norstrøm til VG Nett.

Hun ble overrasket da legen slo fast at det ikke var nødvendig å ta røntgenbilde av armen.

- Jeg sa «skal vi ikke ta bilde?», men han mente at det ikke var noen vits så da antok vi at det var greit. Vi fikk beskjed om at gutten måtte bevege armen mest mulig og ikke bli passiv, forteller Norstrøm.

Mor og sønn dro hjem og fulgte legens råd de neste dagene.

- Uka gikk og han klagde over at det var ømt og vondt i armen. Jeg trodde det var fordi han begynte å stivne og vi trodde han overdrev noe, forteller hun.

Klagde over smerter

Etter at dagene gikk og gutten fortsatt klagde på smerter, så de til slutt ingen annen råd enn å kontakte fastlegen som ba dem dra til legevakten på nytt.

- De hadde mistanke om brudd med en gang og han ble sendt rett til røntgen. Da ble det påvist brudd øverst i overarmen og vi fikk beskjed om å holde armen helt i ro, sier Norstrøm.

Hun reagerte med vantro på beskjeden.

- Jeg fikk sjokk. Guttungen trodde jeg begynte å grine. Jeg hadde jo presset ham til ting han ikke hadde godt av. Jeg trodde han var vrang, men han har jo bare forsøkt å fortelle at det var vondt, sier moren.

Hovedpersonen selv tar bruddet med fatning, men er lei seg for at resten av fotballsesongen ryker.

- Det synes han er fælt, forteller moren.

Legevakten: - Klagde på smerter i albuen

Avdelingsoverlege Odd Gunnar Granlund ved på ortopedisk avdeling på skadelegevakten har sett på legens notater. Han sier legen beskriver at pasienten klagde på smerter i albuen og at den ble undersøkt uten å finne tegn til brudd.

Det var først ved den andre kontrollen at pasienten klagde på smerter i skulderen, ifølge notatene.

- Det hender at man opplever at det er vondt et annet sted med en gang enn senere, sier Granlund.

Han mener legen har gjort en forsvarlig vurdering og understreker at et røntgenbilde ikke nødvendigvis hadde avdekket bruddet fordi legen oppfattet at pasienten mente smerten satt lavere.

- Bildet ville jo ikke vist noe brudd hvis vi tok røntgen av albuen, påpeker Granlund.

Han legger til at det heller ikke er uproblematisk å utsette barn for røntgenstråler hvis legen ikke finner noen tegn til brudd.

Legevaktens versjon av møtet irriterer moren til Marius.

- Gutten sier at han aldri har sagt albuen og sier at han sa han hadde smerter «øverst på armen». Jeg så at han pekte på overarmen, sier Norstrøm.

Ifølge Granlund har legen en annen oppfatning.

- Slik jeg ser det har man fokusert på albuen og der var det ikke brudd. Det var ikke åpenbart at man burde tatt røntgen. Det må gjøres en vurdering ut fra kliniske funn, men det hender man tar feil, sier Granlund.

Han synes det er kjedelig at det gikk ni dager før Marius fikk påvist bruddet, men tror ikke det vil skape problemer.

- Bruddet er i god stilling. Holder han armen i ro og ikke slår den på ny vil det ikke få store konsekvenser, mener Granlund.

Publisert: 16.09.12 kl. 13:37 Oppdatert: 16.09.12 kl. 14:44